input: РЕШЕНИЕ (ЕС) 2015/209 НА СЪВЕТА
  от 10 ноември 2014 година
  за подписването от името на Европейския съюз и временното прилагане на Споразумението за научно-техническо сътрудничество между Европейския съюз и Фарьорските острови, с което Фарьорските острови се асоциират към „Хоризонт 2020“ - рамкова програма за научни изследвания и иновации (2014-2020 г.)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 186 във връзка с член 218, параграф 5,
  като взе предвид предложението на Европейската комисия,
  като има предвид, че:
  (1)
  Рамковата програма за научни изследвания и иновации „Хоризонт 2020“ (2014-2020 г.) („Хоризонт 2020“) беше създадена с Регламент (ЕС) № 1291/2013 на Европейския парламент и на Съвета (1) за периода от 1 януари 2014 г. до 31 декември 2020 г.
  (2)
  На 18 март 2014 г. Съветът упълномощи Комисията да започне преговори от името на Европейския съюз с Фарьорските острови с цел сключване на споразумение за научно-техническо сътрудничество между Европейския съюз и Фарьорските острови, с което Фарьорските острови се асоциират към програмата „Хоризонт 2020“.
  (3)
  Тези преговори бяха успешно приключени и Споразумението за научно-техническо сътрудничество между Европейския съюз и Фарьорските острови, с което Фарьорските острови се асоциират към „Хоризонт 2020“ - рамкова програма за научни изследвания и иновации (2014-2020 г.) („Споразумението“) следва да бъде подписано и да бъде временно прилагано до приключване на процедурите по сключването му,
  ПРИЕ НАСТОЯЩОТО РЕШЕНИЕ:
  Член 1
  Подписването от името на Съюза на Споразумението за научно-техническо сътрудничество между Европейския съюз и Фарьорските острови, с което Фарьорските острови се асоциират към „Хоризонт 2020“ - рамкова програма за научни изследвания и иновации (2014-2020 г.), се разрешава при условие на сключването на посоченото споразумение.
  Текстът на споразумението е приложен към настоящото решение.
  Член 2
  Председателят на Съвета се оправомощава да посочи лицето(ата), упълномощено(и) да подпише(ат) споразумението от името на Съюза.
  Член 3
  Споразумението се прилага временно от 1 януари 2014 г. до приключване на процедурите по сключването му.
  Член 4
  Настоящото решение влиза в сила в деня на приемането му.
  Съставено в Брюксел на 10 ноември 2014 година.